Sanctiunile aplicate ag economic

in cazul inclacarii reg de comert cu ridicata.
privind achitarea doar prin virament a mărfurilor procurate/livrate
 Cod Contraventional al RM

„5) încălcarea regulilor de desfăşurare a comerţului cu ridicata se sancţionează, atît cumpărătorul, cît şi vînzătorul, cu amendă  de la 50 la 100 de unităţi convenţionale aplicată persoanei fizice, cu amendă de la 200 la 400 de unităţi convenţionale aplicată persoanei juridice;”. 
LEGE Nr. 231 din  23.09.2010 cu privire la comerţul interior

comerţ cu ridicata – activitate desfăşurată de comercianţii care cumpără produse în scopul revînzării acestora către alţi comercianţi sau utilizatori profesionali ori colectivi;

comerţ cu amănuntul – activitate desfăşurată de comercianţii care vînd produse direct consumatorilor pentru uzul personal al acestora (consumul final);

comerţ combinat – activitate desfăşurată de comercianţii care vînd, prin sistemul de autoservire, mărfuri alimentare şi nealimentare către persoane juridice şi persoane fizice, înregistrate în baza de date a comerciantului vînzător şi titulare de legitimaţii de acces, în scopul revînzării/prelucrării acestor mărfuri şi al utilizării lor ca produse pentru consum final;

Articolul 8. Comerţul cu ridicata
    (1) Comercianţii care desfăşoară comerţul cu ridicata dispun, după caz, de depozite, organizează păstrarea şi prelucrarea produselor, completează stocurile de marfă, asigură suportul informaţional, prestează servicii de transport, oferă şi alte servicii aferente comerţului.
    (2) Regulile specifice de desfăşurare a comerţului cu ridicata se aprobă de Guvern, respectîndu-se următoarele condiţii (cerinţe) generale:
    a) existenţa unor încăperi de depozitare dimensionate şi dotate tehnic, corespunzătoare volumului şi naturii produselor stocate.

    (3) Formele comerţului cu ridicata şi nomenclatorul unităţilor comerciale respective se aprobă de Guvern.
    (4) Condiţiile şi cerinţele generale de desfăşurare a comerţului combinat sînt:
    a) comerţul de produse alimentare şi nealimentare se desfăşoară pe bază de autoservire, permiţînd clientului alegerea mărfii şi punerea ei în cărucior în vederea cumpărării;
    b) clienţii sînt persoane fizice şi persoane juridice;
    c) toţi clienţii sînt înregistraţi în baza de date electronică, ţinută de comerciantul vînzător, în care se înregistrează în mod corect şi complet toate operaţiunile încheiate cu fiecare client. După înregistrarea în baza de date, clientului i se eliberează o legitimaţie de acces cu fotografie ce nu va fi transmisibilă;
    d) accesul în cadrul suprafeţelor de vînzare este permis numai persoanelor care deţin legitimaţie de acces;
    e) plata pentru mărfurile achiziţionate se face în numerar sau prin virament, la alegerea clientului, iar emiterea facturii fiscale este precedată de trecerea legitimaţiei de acces a clientului printr-un dispozitiv special ce permite identificarea lui. Emiterea facturii şi plata acesteia se permit doar cu condiţia că sistemul informatic gestionat de comerciantul vînzător recunoaşte legitimaţia de acces a clientului înregistrat în baza de date;
    f) scopul achiziţionării produselor este utilizarea acestora pentru uzul personal (consum final) sau pentru prelucrarea, revînzarea lor către alţi comercianţi/utilizatori profesionali ori colectivi;
    g) suprafaţa destinată vînzării este de minimum 3000 de metri pătraţi;
    h) localul destinat comerţului combinat este amenajat cu minimum 200 de locuri pentru parcare;
    i) asortimentul produselor expuse la raft pentru clienţi este compus din  minimum 15000 de articole;
     j) licenţele necesare pentru comerţul combinat corespund cu licenţele pentru comerţul cu ridicata.
Proiect

GUVERNUL REPUBLICII MOLDOVA

Hotărârea nr. ________

din ____________ 20_
„Cu privire la desfăşurarea comerţului cu ridicata”
Întru executarea prevederilor art. 8 al Legii nr. 231 din 23.09.2010 cu privire la comerţul interior (Monitorul Oficial al Republicii Moldova, 2010, nr. 206-209, art. 681), 

 Guvernul Republicii Moldova 

HOTĂRĂŞTE: 

1. Se aprobă:

Regulile specifice de desfăşurare a comerţului cu ridicata.

Nomenclatorul unităţilor ce desfăşoară comerţul cu ridicata.

2. Autorităţile administraţiei publice locale în comun cu Ministerul Economiei

     vor supraveghea executarea prevederilor prezentei Hotărîri.

3.  Se abrogă Hotărîrea Ministerului Industriei şi Comerţului nr. 17 din 19.03.1998 cu privire la aprobarea Regulamentului privind licenţierea comerţului cu ridicata (mica ridicată) cu mărfuri de larg consum pe teritoriul Republicii Moldova, Monitorul Oficial al R. Moldova nr. 52-53 din 11.06.1998.
Prim-ministru




     Vladimir Filat

Contrasemnează:

Viceprim-ministru,                                                Valeriu Lazăr

ministrul economiei          


         
     Ministrul Finanţelor                                              Veaceslav Negruţa

Anexa nr. 1 

Aprobată prin Hotărîrea Guvernului 

Nr. ––––– din ––––––––20––

Regulile specifice de desfăşurare a comerţului cu ridicata

I. Dispoziţii generale

1. Regulile specifice de desfăşurare a comerţului cu ridicata (în continuare Reguli), stabilesc cerinţele de bază cu privire la activităţile de comerţ cu ridicata desfăşurate pe piaţa internă a ţării. Prezentele Reguli au  aplicabilitate generală pentru toate unităţile de comerţ cu ridicata, indiferent de tipul de proprietate şi forma juridică de organizare ale acestora.
2. Comerţul cu ridicata cuprinde activităţile de vînzare a mărfurilor (fără ca acestea să sufere transformări esenţiale), către comercianţii cu amănuntul, utilizatorii industriali, alţi comercianţi intermediari şi nu către consumatorii finali. 

3. Comercianţii care desfăşoară comerţul cu ridicata dispun, în dependenţă de forma de desfăşurare a activităţii, de depozite, în incinta cărora organizează păstrarea şi procesarea (calibrarea, sortarea, mărunţirea, uscarea, tranşarea, porţionarea, ambalarea, reambalarea, marcarea) produselor, completează stocurile de marfă, asigură suportul informaţional, prestează servicii de transport, oferă şi alte servicii aferente comerţului.

4. Tipologia unităţilor de comerţ cu ridicata, precum şi amplasamentul acestora se stabilesc de către autorităţile administraţiei publice locale potrivit criteriilor de dezvoltare urbanistică a sectorului comercial din teritoriul respectiv în conformitate cu prevederile Legii nr. 231 din 23.09.2010 cu privire la comerţul interior şi ale prezentelor Reguli. 
5. În fiecare unitate de comerţ se respectă cerinţele regimului de lucru stabilit şi cele ce ţin de profilul ei comerical. Regimul de lucru al unităţii este stabilit de proprietarul sau conducătorul ei, de comun acord cu autoritatea administraţiei publice locale. 
6.  La  intrarea în unitatea comercială, în mod obligatoriu, se plasează panoul de identificare al acesteia, pe care se indică, în limba de stat,  şi rusă (la dorinţa proprietarului), denumirea completă conform autorizaţiei de funcţionare, specificul activităţii, apartenenţa (agentul economic),  regimul de lucru, precum şi altă informaţie pe care proprietarul o consideră importantă pentru a fi facută publică.

7. Cumpărătorii sînt deserviţi de către unitatea de comerţ cu ridicata în orele de program. Suspendarea accesului cumpărătorilor în sala cu mostre în legătură cu apropierea pauzei pentru prînz sau a orelor de închidere a unităţii este interzisă. Cu 10 minute înainte de închidere, lucrătorii  întreprinderii previn cumpărătorii că timpul de lucru expiră iar deservirea clienţilor se suspendă la ora stabilită în program. Toţi cumpărătorii, care au deja factură, bon de plată, sau alt tip de formular tipizat de document primar cu regim special, urmează să fie deserviţi. 
8.  Închiderea unităţii de comerţ  pentru reparaţii (reutilare) se face cu informarea prealabilă, printr-o scrisoare, a autorităţii administraţiei publice locale responsabilă de eliberarea autorizaţiei de funcţionare. 
Despre  închiderea  unităţii de comerţ  pentru reparaţii (reutilare) sau despre funcţionarea acesteia după un program special în zilele de sărbători legale sau zilele următoare după sărbătorile legale, cumpărătorii sînt înştiinţaţi printr-un anunţ special, afişat cu cel tîrziu 5 zile  înainte de data preconizată.


 III. Formele de desfăşurare a comerţului cu ridicata
9.  Comerţul cu ridicata constă în:
a) cumpărarea de produse şi concentrarea fondurilor de mărfuri de la un număr mare şi divers de producători din cadrul pieţei interne sau de pe diverse pieţe externe, în vederea aprovizionării fără întrerupere şi în sortiment variat a comerţului cu amănuntul, precum şi a altor categorii de cumpărători cu excepţia consumatorilor finali;

b) stocarea unor cantităţi mari de mărfuri în vederea asigurării unei eşalonări normale a fluxului de produse către detailişti şi, în continuare a fluidităţii vînzărilor către consumatori, prin eliminarea suspendărilor intervenite în procesul de aprovizionare ca urmare a sezonalităţii producţiei, lipsei informaţiilor, diverselor situaţii conjuncturale, blocaje financiare în cadrul întreprinderilor producătoare etc. 
c) sortarea mărfurilor industriale, (mărime, culoare, model etc.) livrate de producători, în sortiment comercial, corespunzător varietăţii cererii populaţiei;
d) revînzarea mărfurilor în cantităţi mai mici către comercianţii cu amănuntul. Concomitent cu transformarea sortimentului industrial în sortiment comercial, comercianţii cu ridicata fracţionează partidele mari de mărfuri primite de la producători sau pe cele stocate în partide mici pe care le distribuie pe bază de comenzi către detailişti, indiferent de locul în care aceştia îşi au reşedinţa şi raza de activitate;

e) cercetarea permanentă a pieţei şi studierea evoluţiei cererii de produse a populaţiei şi a utilizatorilor industriali, în vederea informării producătorilor, orientării fluxurilor de mărfuri, îmbunătăţirii structurii distribuţiei, a mijloacelor de promovare, precum şi pentru realizarea unor previziuni pentru propria activitate în viitor.
IV. Conţinutul activităţii comerţului cu ridicata
10.  Asigurarea cu mărfuri a unităţilor de comerţ cu ridicata se realizează prin încheierea de contracte în acest sens, între acestea şi producătorii/importatorii de mărfuri în condiţiile prevederilor legislaţiei în vigoare (Codul Civil al Republicii Moldova, Legea vînzării de mărfuri nr. 134-XIII (Monitorul Oficial al Republicii Moldova, 1994, nr. 17, art. 177)).
11.  Recepţionarea mărfurilor se realizează atît sub aspectul cantităţii, precum şi al calităţii acestora. Procedura recepţionării mărfurilor de către unităţile de comerţ cu ridicata se va realiza în strictă confomitate cu prevederile Hotărîrii Guvernului nr. 1068 din 20.10.2000 despre aprobarea Regulamentului cu privire la recepţionarea mărfurilor conform cantităţii şi calităţii în Republica Moldova (Monitorul Oficial al Republicii Moldova, 2000, nr. 137).
12. Păstrarea mărfurilor se va asigura prin existenţa unor încăperi de depozitare dimensionate şi dotate tehnic, corespunzătoare volumului şi naturii produselor stocate. În cazul depozitării-comercializării produselor alimentare uşor alterabile, unitatea comercială dispune, obligatoriu, de utilaj frigorific, unităţile de comerţ cu ridicata au obligaţia, să asigure condiţiile necesare pentru păstrarea fiecărui tip de marfă în parte (temperatura, umiditatea relativă a aerului, condiţiile sanitare, regulile antiincendiare, de amplasare în raport cu alte categorie de marfă).

13. Unităţile de comerţ cu ridicata, în dependenţă de complexitatea serviciilor pe care le oferă, pot efectua următoarele operaţiuni în raport cu marfa recepţionată: eliberarea de ambalaj, sortarea, marcarea, reambalarea, permutarea mărfurilor pentru optimizarea procesului descărcare/încărcare, amplasarea în sala şi pe standurile de expoziţie. În cazul activităţii de procesare a mărfurilor – unitatea are obligaţia să asigure existenţa şi funcţionarea adecvată a utilajului corespunzător acestor activităţi.
14.  Unităţile de comerţ cu ridicata se vor ghida şi vor respecta, în activitatea lor de manipulare şi comercializare a produselor recepţionate, prevederile reglementărilor tehnice aprobate de Guvern pentru diferite categorii de produse aparte, în conformitate cu Legea nr. 420 din 22. 12. 2006 privind activitatea de reglementarea tehnică (Monitorul Oficial al Republicii Moldova, 2007, nr. 36-38).
15. Unitatea de comerţ cu ridicata este obligată conform prevederilor Legii nr. 105-XV din 13.03.2003 (Monitorul Oficial al Republicii Moldova, 2003, nr. 126-131, art. 507) să asigure cumpărătorul cu informaţie completă, veridică şi corectă despre produsele oferite (preţul produsului, denumirea produsului, denumirea şi marca producătorului (sau denumirea importatorului), să indice adresa acestuia (numărul de telefon, după caz), masa / volumul, principalele caracteristici calitative, compoziţia, aditivii folosiţi, eventualele riscuri, modul de utilizare, de manipulare, de depozitare, de conservare sau de păstrare, contraindicaţiile, precum şi valoarea energetică la produsele alimentare preambalate, ţara producătoare, termenul de garanţie, durata de funcţionare, termenul de valabilitate şi data fabricării, în conformitate cu reglementările tehnice şi standardele naţionale în vigoare, date despre certificare) şi cu documentaţia de însoţire cu indicarea în ea, sau pe etichetă, sau prin alte modalităţi, a regulilor de utilizare, depozitare şi transport în siguranţă a produselor oferite. Produsele de folosinţă îndelungată trebuie să fie însoţite de certificatul de garanţie, precum şi de cartea tehnică ori de instrucţiunile de folosire, instalare, exploatare, întreţinere, elaborate de către producătorul nemijlocit. Toate informaţiile, inclusiv cele verbale, referitoare la marfă, documentaţia de însoţire, precum şi contractele încheiate, trebuie să fie prezentate în limba de stat sau în limbile de stat şi una din limbile de circulaţie internaţională.
16.  Vînzarea mărfurilor în unităţile de comerţ cu ridicata. Înainte de ora deschiderii la unitatea respectivă trebuie să fie efectuate toate lucrările de pregătire a mărfurilor pentru vînzare conform comenzilor  efectuate anterior. Concomitent, lucrările în desfăşurare care asigură procesul tehnologic de vînzare a mărfurilor nu trebuie să creeze incomodităţi eventualilor cumpărători. 
17. În sala cu mostre se expun numai mostrele de mărfuri care sînt în vînzare. Modelele mărfurilor din sala cu mostre urmează a fi vîndute cumpărătorului, la solicitarea acestuia, doar la expirarea stocului produselor solicitate, după ce a fost verificată calitatea lor. Mostrele de mărfuri, folosite ca elemente ale aranjamentului vitrinei sau care fac parte din inventar nu se vînd. 
18. Mărfurile se comercializează numai în prezenţa documentelor confirmative a calităţii, inofensivităţii şi originii produselor. 
În documentele de însoţire ale mărfurilor alimentare uşor alterabile trebuie să fie indicate data şi ora producerii, temperatura de păstrare, termenul limită de consum sau termenul de valabilitate a acestora. Produsele alimentare se pun în vînzare imediat după recepţionarea lor sub aspectul cantităţii şi calităţii. Unitatea de comerţ cu ridicata nu poate să recepţioneze mărfuri cu termenul de valabilitate (garanţie) expirate, precum şi produse alimentare ale căror termene de păstrare (comercializare) au expirat la circa 2/3 din durată.

19. Mărfurile sînt vîndute de unităţile de comerţ cu ridicata în greutate neto şi în exclusivitate prin virament, cu utilizarea mijloacelor bancare prevăzute de legislaţia în vigoare. 

20. La întreprinderile cu ridicata de tip “cash & carry”, cu autoservire, cumpărătorii îşi depun mărfurile alese în coşuri sau cărucioare speciale. Intrarea cumpărătorilor în sala comercială cu autoservire fără inventarul nominalizat nu se admite. Marfa selectată se prezintă spre achitare numai în inventarul susnumit.

Întreprinderile de acest tip trebuie să fie asigurate cu o cantitate suficientă de inventar necesar pentru alegerea mărfurilor de către cumpărători. 

21. Este interzisă vînzarea mărfurilor nemarcate, de calitate proastă, care nu au aspectul corespunzător, cu termenul de valabilitate expirat, precum şi a celor fără documente de însoţire, care confirmă cantitatea şi calitatea acestora.

22. La eliberarea mărfurilor întreprinderea trebuie să utilizeze mijloace de măsurare legalizate (incluse în Registrul de stat al mijloacelor de măsurare din Republica Moldova), adecvate, verificate metrologic periodic în conformitate cu prevederile Legii metrologiei nr. 647-XVIII din 17.11.1995 (Monitorul Oficial al Republicii Moldova nr. 13/124 din 29.02.1996);
23. După achitarea mărfurilor procurate, cumpărătorului i se eliberează tot setul de documente (factură de expediţie, certificat de conformitate sau declaraţie de conformitate, certificat igienic, veterinar etc.), care confirmă că marfa în cauză a fost cumpărată la întreprinderea respectivă. În cazul cînd marfa are un anumit termen de deservire garantat, întreprinderea aplică ştampila întreprinderii şi consemnează data vînzării în paşaportul articolului, unitatea comercială şi termenul de garanţie.
24. În cazul în care comerciantul cu ridicata solicită să comercializeze marfă cu amănuntul, acesta trebuie să înfiinţeze o unitate de comerţ cu amănuntul aparte pentru care să deţină autorizaţie de funcţionare.
V. Cerinţe generale faţă de unităţile de comerţ cu ridicata şi angajaţii din cadrul acestora
25. Încăperile comerciale şi stocare-depozitare a mărfurilor din cadrul unităţilor de comerţ cu ridicata se amenajează în strictă conformitate cu cerinţele protecţiei muncii, ocrotirii sănătăţii şi mediului ambiant, păstrării, fabricării şi comercializării  producţiei (mărfurilor), securităţii antiincendiare şi cu alte prescripţii, specificate în actele normative respective.

26. Efectivul de personal al unităţii cuprinde toţi lucrătorii încadraţi în serviciu permanent, sezonier, precum şi temporar, pe un termen de o zi şi peste, din momentul angajării. În calcul se iau atît persoanele care lucrează efectiv (exceptînd cumularzii externi), cît şi cele care temporar nu lucrează, deşi fac parte din personalul scriptic. 
27. Toate întreprinderile care comercializează mărfuri alimentare se călăuzesc de Regulile şi normativele sanitaro - epidemiologice de stat pentru unităţile care comercializează produse alimentare aprobate prin Hotărîrea Guvernului cu privire la desfăşurarea comerţului cu amănuntul nr. ___ din _____ 2011. Angajaţii acestor unităţi comerciale, sînt supuşi examenului medical obligatoriu, avînd totodată, obligaţia de a purta vestimentaţie sanitară de protecţie a produselor alimentare, inclusiv acoperămînt pentru cap. 
28. Conducătorul unităţii va asigura dotarea acesteia cu un sistem de evidenţă compiuterizată.

 VI. Controlul şi răspunderea pentru nerespectarea Regulilor
29. Controlul asupra respectării cerinţelor prezentelor Reguli este exercitat de organele de stat special împuternicite în acest scop în conformitate cu prevederile Legii nr. 231 din 23.09.2010 cu privire la comerţul interior (Monitorul Oficial al Republicii Moldova, 2010, nr. 206-209, art. 681). 
30. Persoanele ce sa fac vinovate de încălcarea prevederilor prezentelor Reguli poartă răspundere conform legislaţiei în vigoare. Pentru încălcarea prevederii pct. 19, şi anume achitarea mărfurilor procurate / livrate numai prin virament, vor fi supuse sancţiunii în corespundere cu prevederile Codului Contravenţional, unităţile de comerţ cu ridicata; 
Anexa nr. 2 
Aprobată prin Hotărîrea Guvernului 

Nr. ––––– din ––––––––20––

Nomenclatorul unităţilor ce desfăşoară comerţul cu ridicata

1. Desfăşurarea comerţului cu ridicata presupune existenţa unor edificii şi mijloace de transport în cadrul / prin intermediul cărora acest tip de activitate comercială este realizată. Unităţile de comerţ cu ridicata se clasifică în dependenţă de serviciile prestate, sortimentul mărfurilor comercializate/păstrate, particularităţile de dotare cu utilaj tehnologic şi formele organizatorice de exploatare. 

2. Unităţile de comerţ cu ridicata se clasifică în:

a) Depozit – unitate comercială în care se desfăşoară procese tehnico-economice legate de recepţionarea, depozitarea, păstrarea şi livrarea mărfurilor în partide mari. În dependenţă de natura mărfurilor cu care operează, depozitele se clasifică în depozite alimentare, nealimentare şi universale (mixte).

b) Depozit al producătorului – unitate de comerţ cu ridicata care aparţine producătorului, amplasată în aceeaşi unitate administrativ teritorială în care activează producătorul şi care operează exclusiv cu produsele proprii ale acestuia. În alte unităţi administrative teritoriale pot fi înfiinţate filiale (reprezentanţe) de vînzări.
c) Magazin cash and carry – unitate de comerţ cu ridicata, clienţii căruia – sînt micii detailişti ori firme industriale, în unele cazuri şi consumatori finali de produse. Tipul dat de întreprindere este o formă de autodeservire în comercializarea cu ridicata a mărfurilor.
d) Agent de expediţie – intermediarul care negociază cu furnizorii în ordinea procurării mărfurilor, acesta însă, niciodată nu manipulează fizic produsele. El trimite producătorilor comenzi ale unităţilor de comerţ cu amănuntul, cumpărătorilor industriali sau ale altor angrosişti şi apoi organizează ca mărfurile comandate să ajungă direct de la producător către clienţi. De asemenea, agentul de expediţie îşi asumă toate riscurile privind mărfurile începând din momentul acceptării comenzii şi până la livrarea către client. Acest tip de comerciant efectuează tranzacţii numai cu câteva categorii de produse care se vând în mod obişnuit în cantităţi foarte mari, cum ar fi cărbune, cherestea, materiale de construcţii.

e) Reprezentant al producătorului (dealer) – intermediar independent care vinde produsele unuia sau mai multor producători. Acesta nu este angajat al producătorilor, şi totodată, nu deţine controlul asupra preţurilor sau condiţiilor de vânzare, care sunt stabilite de fiecare producător în parte. Obiectul tranzacţiilor comerciale realizate de acast tip de comerciant îl constituie vânzarea accesoriilor, maşinilor, mobilei, articolelor electronice etc.

f) Unitate de comerţ cu ridicata care lucrează pe bază de comenzi trimise prin poştă – foloseşte cataloguri pentru a vinde produsele detailiştilor, producătorilor sau cumpărătorilor instituţionali care, la rîndul lor, fac comanda după aceste cataloguri prin intermediul oficiilor poştale ori alte metode asemănătoare. Acest tip de comerciant se ocupă în general cu vânzarea produselor cosmetice, a specialităţilor alimentare, articolelor sportive, a bijuteriilor etc. Plata se face cu bani numerar sau cu cartea de credit.

g) Camionagier – intermediarul care comercializează un sortiment redus de produse şi pe care le transportă direct la sediul clienţilor. Acesta dispune de propriile camioane şi joacă un rol important în aprovizionarea cu produse perisabile, cum ar fi fructele şi legumele, pe care le vând structurilor comerciale cu amănuntul, serviciile în alimentaţia publică, hotelurilor, spitalelor etc.

h) Broker - intermediar angajat temporar pentru realizarea unei tranzacţii cu scopul de a caută cumpărători sau vânzători şi îi ajută să negocieze schimburile şi, în consecinţă, realizează mai puţine funcţii decât alţi intermediari. Brokerul nu este implicat în posesia fizică sau financiară, nu are nici o autoritate în stabilirea preţului şi nu îşi asumă aproape nici un risc, dar oferă clienţilor cunoştinţe specializate pe anumite grupe de mărfuri şi o reţea de contacte bine stabilite. Acest tip de comerciant participă ocazional în comercializarea anumitor produse ca maşini uzate, produse alimentare de sezon, titluri financiare, terenuri, clădiri ş.a. Brokerul urmează să posede abilităţi analitice pentru a furniza clienţilor săi analiza pieţei de desfacere, dinamica tranzacţiilor efectuate, fluctauţiile de preţ, evoluţia şi pronosticul ratelor de schimb valutar ş.a. 
i) Comisionar - agent intermediar în comerţul cu ridicata care primeşte mărfurile în consignaţie de la vânzători locali şi negociază vânzarea lor pe pieţele centrale. Acesta activează pe pieţele agricole, unde preia mari cantităţi de produse le stochează şi le transportă la pieţele angro unde sunt vândute. După ce a vândut cantitatea respectivă de mărfuri, agentul respectiv reţine un comision plus costurile generate de vânzare şi trimite restul producătorului.
